**MARTFŰ VÁROS ÖNKORMÁNYZATA**

**KÉPVISELŐ-TESTÜLETÉNEK**

**…/2016. (….) önkormányzati rendelete**

**a település környezetvédelmének szabályairól**

Martfű Város Önkormányzatának Képviselő-testülete (továbbiakban: Képviselő-testület) a Magyarország Alaptörvénye 32. cikk (1) bekezdés a) pontjában, Magyarország helyi önkormányzatairól szóló 2011. évi CLXXXIX törvény 13. § (1) bekezdés 11. pontjában, valamint a környezet védelmének általános szabályairól szóló 1995. évi LIII. törvény 46. § (1) bekezdés c) pontjában kapott felhatalmazás és a 48. § (3) bekezdésében biztosított véleményezési jogkörében eljáró Jász-Nagykun-Szolnok Megyei Kormányhivatal Környezetvédelmi és Természetvédelmi Főosztály véleményének alapján az alábbi rendeletet alkotja:

**1. A rendelet célja**

1. § E rendelet célja az ember és környezete harmonikus kapcsolatának kialakítása, az emberi egészség, a környezet elemeinek védelme, a fenntartható fejlődés feltételeinek biztosítása.

**2. Az ingatlanok és közterületek tisztántartása**

2. § (1) Az egyes ingatlanok, valamint az ingatlan előtti járdaszakasz és nyílt árok tisztántartásával, hó és síkosság mentesítésével az ingatlan tulajdonosa, kezelője, az ingatlan használója (haszonélvező, használó, részes vagy használó, bérlő, albérlő, szívességi használó) köteles gondoskodni.

 (2) Az ingatlan tulajdonosának, használójának kötelessége a rendszeres és szakszerű rovar és rágcsálóirtásról való gondoskodás.

(3) A Lakásszövetkezet s a társasházi közösségek kötelesek gondoskodni a tulajdonukban lévő földterületek és közlekedési utak karban- és tisztántartásáról.

(4) A gondozatlan járdaszakasz vagy nyílt árok tisztítását, kaszálását az önkormányzat az ingatlan tulajdonosa költségére elvégeztetheti.

(5) A zárt és nyílt felszínű csapadékvíz elvezető rendszerben a csapadékvíz szabad elfolyását megakadályozni tilos.

(6) Az önkormányzat köteles az árkok tisztántartásából származó földet a bejelentéstől számított 10 munkanapon belül elszállítani.

(7) Az ingatlanok építési, bontási, felújítási, karbantartási munkáinál úgy kell eljárni, hogy a közterület ne szennyeződjön. A kitermelt, és a felhasználásra nem kerülő anyagokat a kivitelező, vagy az ingatlan tulajdonos a munkálatok közben és azok befejezését követően azonnal köteles elszállítani.

3. § (1) Martfű Város Önkormányzata a Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Nonprofit Kft (továbbiakban: Nonprofit Kft) útján gondoskodik a tulajdonában lévő:

a) terek, sétányok, parkok,

b) közutak és a hozzátartozó műtárgyak,

c) autóbuszvárók,

d) parkolók,

e) piac

területének tisztántartásáról, valamint a közterületek, utak, járdák hó és síkosság mentesítéséről e rendelet 1. melléklete szerint.

(2) Közterületen a hulladékot csak az erre a célra rendszeresített gyűjtő- edényzetben szabad elhelyezni.

(3) A közterületi gyűjtőtartályok elhelyezése, ürítése a Nonprofit Kft feladata.

(4) A közterületen elhelyezett hulladékgyűjtőben háztartási hulladékot elhelyezni tilos!

(5) A közterületen vagy az ingatlanokon közös használatú területein elhelyezett hulladékgyűjtőből hulladékot kivenni tilos.

4. § (1) Porképző vagy könnyen lesodródó anyagokat csak rögzített ponyvával, nedvesített állapotban vagy zárt járművön szabad szállítani.

 (2) Anyag vagy áruszállítás esetén a le és felrakodásnál, vagy egyéb esetben ha a közterület szennyeződik, annak eltakarításáról, helyreállításáról a szállítással megbízott köteles gondoskodni.

 (3) Bűzös anyagokat csak légmentesen lezárt tartállyal felszerelt járművön szabad szállítani.

5. § Építkezésnél, tatarozásnál, bontásnál, az úttest felbontásánál keletkezett port, terjedésének megakadályozására vízzel kell locsolni.

**3. Járművek üzembentartóinak kötelezettségei**

6. § (1) A közterületnek jármű üzemeltetése során történő beszennyeződését a jármű üzembentartója haladéktalanul köteles eltávolítani.

 (2) közterületen gépjárművet mosni a (3) és a (4) bekezdés figyelembe vételével szabad, míg a gépjármű alsó, illetve motortér mosása a város közterületein tilos.

 (3) Tilos gépjárművet mosni a 4633-as számú közlekedési út városi átkelési szakaszán, a város telepszerű többszintes lakásokkal beépített utcáin, a csatornahálózat tisztítónyílásaitól, aknáitól mért 10 m-en belül.

 (4) Tilos gépjárművet mosni parkokban, játszótereken, a belterületi utak járdákhoz szorosan kapcsolódó füves, parkosított területén, valamint a pihenőpark területén és a közkifolyóktól mért 15 m-en belül.

**4. Növényi hulladék ártalmatlanítása**

7. § A mezőgazdasági tevékenység során keletkező növényi eredetű, valamint avar és kerti hulladék ártalmatlanításáról elsősorban komposztálással, ha ez nem lehetséges, elszállítással kell gondoskodni, a szervezett hulladékgyűjtés szabályainak megfelelően.

8. § A település területén növényi eredetű hulladék égetése tilos.

**5. Közhasználatú zöldterületek fenntartása, kezelése**

9. § (1) Martfű Város közigazgatási területén közhasználatú zöldterületnek minősülnek:

 a) közparkok,

 b) temetők,

c) játszóterek,

d) közutat, járdát szegélyező, a közúti forgalmat irányító vagy elválasztó, részben vagy egészben növényzettel borított közterület,

e) pihenésre, szórakozásra, testedzésre szolgáló terület.

(2) A város területén lévő közhasználatú parkok építéséről, felújításáról, fenntartásáról, gondozásáról és ápolásáról az önkormányzat gondoskodik.

10. § (1) Közhasználatú zöldterületek és azok építményeit, berendezéseit, felszereléseit a rendeltetésüknek megfelelő célra és módon, állaguk sérelme nélkül mindenki ingyenesen használhatja.

 (2) A zöldterületeken a növényzet mindennemű károsítása tilos.

 (3) Zöldterületre gépjárművel behajtani, parkolni tilos.

 (4) Közhasználatú zöldterületek jogszabályokon, vagy hatósági határozatokon (közterület használat, építési engedély, stb.) alapuló más célú használata esetén a jogosított köteles a növényzet megfelelő védelméről gondoskodni.

(5) Aki a közhasználatú zöldterület állapotát valamely engedélyezett tevékenységével összefüggésben megváltoztatja, köteles a tevékenység befejezését követő 30 napon belül az eredeti állapotnak megfelelően helyreállítani.

(6) Ha a közhasználatú zöldterület engedélyezett más célú használata folytán a növényzet, építmények, berendezések vagy felszerelések megsemmisülése várható, a jogosított köteles a saját költségén:

a) a növényzet előzetes áttelepítéséről, vagy annak azonos értékű növényzettel való pótlásáról gondoskodni, továbbá

b) az építmények, berendezések, felszerelések ellenértékét, vagy az azok áttelepítésének költségeit megtéríteni.

 (7) A növényzet pótlása során minden kivágott:

 a) fa helyett a környezetbe illő fát, vagy 3 db cserjét kell ültetni,

 b) cserje helyett ugyanannyi darabszámú cserjét kell ültetni.

A pótlási kötelezettséget a tevékenység befejezését követő 1 éven belül kell teljesíteni.

11. § (1) A közutak tartozékát képező fák, cserjék, bokrok közlekedésbiztonsági szempontból szükséges gondozását a közút fenntartója látja el.

 (2) A telek határánál csak olyan növényzet telepíthető, mely a szomszéd építményeinek és kerítésének karbantartását nem akadályozza, állagát nem rontja.

 (3) Köteles minden tulajdonos, üzemeltető a tulajdonában lévő területen a közlekedést akadályozó, járda és úttest fölé nyúló faágak, bokrok nyesését elvégezni.

**6. A növényzet telepítési távolságára vonatkozó előírások**

12. § A legkisebb ültetési távolság az ingatlan határától belterületen:

 a) szőlő, valamint 3 m-nél magasabbra nem növő gyümölcs – és egyéb bokor, élő sövény esetében 0,8 m,

 b) 3 m-nél magasabbra növő gyümölcs és egyéb fa esetében 2,0 m,

 c) 3 m-nél magasabbra növő gyümölcs és egyéb fa, valamint gyümölcs és egyéb bokor, élő sövény esetében 4,0 m.

**7. Záró rendelkezések**

13. § (1) Ez a rendelet 2017. január 1. napján lép hatályba.

 (2) Hatályát veszti Martfű Város Önkormányzata Képviselő–testületének 20/2008. (XI. 28.) rendelete.

Dr. Papp Antal Szász Éva

polgármester jegyző

1. melléket a ../2016.(…….) önkormányzati rendelethez

**A Nonprofit Kft által tisztítandó, hó és síkosság mentesítendő közterületek**

**a) utak:**

Az önkormányzat tulajdonában lévő szilárd burkolatú gyűjtő és lakó utak. Elsődleges fontosságú a helyi járat és a 4633. számú közút városi átkelési szakaszán lévő kijelölt gyalogátkelőhelyek (7 db) síkosság mentesítése.

**b) kerékpárutak:**

A Kérész úttól a Móra Ferenc útig,

A Szolnok –Martfű összekötő kerékpárút kül- és belterületi szakasza.

**c) járdák:**

A Gesztenye sor páratlan oldala a Tisza Iparteleptől az Ifjúság útig,

Május 1. út páros oldala a Szolnoki úttól a Tisza-part felé vezető szakaszon,

Mártírok út páratlan oldala az autóbusz pályaudvartól a Gesztenye sorig, valamint az autóbusz pályaudvartól a Tisza Ipartelep bejáratáig,

Rákóczi út

A Szolnoki út páratlan oldala a Május 1. út Kérész út között, valamint a Mártírok úttól a vasútállomásig,

Munkácsy út páratlan oldala a Martos Flóra út és Mártírok út közötti szakaszon,

Szent István út mellett a Mártírok útig,

Szent István tér,

Az önkormányzat tulajdonában lévő középületek környéke.